নাম প্রকাশ না করার শর্তে স্থানীয় কয়েকজন প্রত্যক্ষদর্শী জানান, ব্যাটারী চালিত তিন চাকার ইজিবাইক টমটমটি যে চালাচ্ছিলেন মূলত তিনি একজন রিক্সা চালক। তিনি রিক্সা চালকের পেশা বদলে টমটম চালকে নিয়োজিত হয়েছেন কয়েকমাস আগে। মহাসড়কে গাড়ি চালানোর জন্য তার নেই কোন প্রশিক্ষণ। তাছাড়া টমটমটি যখন ইনানী রিসোর্টের সামনে ঝুঁকিপূর্ণ বাঁকে পৌঁছে তখনই সে নিয়ন্ত্রণ হারায় এবং বিপরীত দিক থেকে আসা কাভার্ড ভ্যানের সঙ্গে মুখোমুখি সংঘর্ষে পতিত হয়। এতে বহুসংখ্যক হতাহতের ঘটনা ঘটে।